Verešová, Anna, poslankyňa NR SR (2018-11-29):
Ďakujem za slovo, pani predsedajúca. Vážené kolegyne, vážení kolegovia, hnutie Obyčajní ľudia a nezávislé osobnosti, my poslanci a poslankyne sme boli prví, ktorí v tomto pléne hovorili o rodinnej politike. Moja prvá rozprava v tomto pléne bola, aby sme konečne prestali, aby sme konečne začali rozdeľovať sociálnu politiku a rodinnú politiku a aby sme upriamili pozornosť významne na rodinu, pretože je tu demografická kríza, pretože máme ohrozený dôchodkový systém a máme ohrozenú dlhodobú starostlivosť sociálnu aj zdravotnú o dlhodobo chorých, o našich starých a chorých členov rodiny. A tohto roku 15. mája, na deň rodiny, na Medzinárodný deň rodiny sme spoločne všetci predstavili náš koncept rodinnej politiky. Dnes už totiž, a povedala som to ikskrát, ekonómovia hovoria viac o demografickej krivke ako o HDP a o tom, čo hovoria sociológovia, prognostici. Hovoria o tom, že ak konečne nezačneme odstraňovať bariéry, ktoré prekážajú rodinám, rodičom rozhodnúť sa pre deti, tak naozaj dôchodkový systém, ale aj starostlivosť o našich starých a chorých členov rodiny bude naozaj neudržateľná. Nie som naivná a viem, že finančné stimuly nenapomôžu takým spôsobom okamžite naštartovať, zlepšiť demografickú krivku, ale; a samotní odborníci hovoria, že nevieme, ako sa budú správať generácie, ktoré na stole nájdu opatrenia v prospech rodičovstva. Jednoducho oni môžu naozaj, naozaj zmeniť svoje správanie. Takže odborníci nás k tomu vyzývali, aby sme niečo robili. A teraz je tu naozaj dobrý návrh. Ja musím pochváliť predkladateľov zo strany MOST – HÍD, že prinášajú dobrý návrh, ktorý pomôže rodinám. A môžem povedať, že budeme hlasovať za tento návrh, pretože rodinám pomôže. Bohužiaľ, pomôže iba ale rodinám, rodičom s deťmi do šesť rokov. A to sa mi zdá nespravodlivé, takto vlastne nejak selektovať rodiny, pretože práve na deti od šesť rokov majú rodičia ešte vyššie náklady, pretože deti nastupujú do školy a tam sú naozaj či na oblečenie, či na ďalšie cestovanie a všetky tie pomôcky oveľa, oveľa ešte vyššie náklady. Tento návrh daňovo zvýhodniť pracujúcich rodičov je dobrý a navrhovali sme ho aj v rodinnej politike, v koncepte rodinnej politiky aj my v hnutí OĽANO, ale prichádzali sme aj s progresom, to znamená s rastom na každé ďalšie dieťa. Nie je to žiadna novinka a vôbec sme neobjavovali teplú vodu. Ja sa takto, takýmto spôsobom ani týmto nechválim. Práve naopak, hovorím, že bol najvyšší čas a bude najvyšší čas, aby sme k dvojnásobnému zvýšeniu daňového bonusu na všetky deti pre všetkých rodičov, ktorí majú v starostlivosti deti, ale aj s progresom, aby sme s takýmto návrhom prišli. A ja verím, že toto je prvý krok a že tie ďalšie naozaj budú nasledovať napriek tomu, že to našu krajinu, naše Slovensko bude niečo stáť. Ale však, keď si povieme, čo je pre nás dôležité, aké máme priority, že potrebujeme deti, potrebujeme, naše Slovensko potrebuje ľudí, naše; potrebujeme ich kvôli tomu, aby sme udržali dôchodkový systém, aby sme sa vedeli postarať o našich ľudí, ktorí starnú, o našich členov rodiny, tak teda budeme vedieť na to nájsť aj peniaze, pretože na daňové zvýhodnenie, k daňovému zvýhodneniu sa veľmi progresívne postavili aj naši susedia, všetky krajiny, susedné krajiny V4. Poviem príklad. V Českej republike nielen majú dvojnásobný proti nám daňový bonus, poviem číslo, my ho máme vo výške ročne cirka 270 eur a v Českej republike majú na prvé dieťa 600 eur ročne. Takže dvojnásobný, ale zároveň prijali aj progres, aby odstránili bariéry k rodičovstvu, a na druhé dieťa je už vyše 700 eur ročne a na tretie 900 eur ročne. Takže v Českej republike na to majú, aby takto zvýhodnili daňovo pracujúcich rodičov a my nie? Takže veľmi dobre, zdvojnásobiť daňový bonus a ešte k tomu v budúcnosti pridať aj progres. S týmto návrhom opätovne za hnutie OĽANO prídem. Preto som si dovolila, aby sme boli spravodliví ku všetkým rodinám, tak som si, si dovolím predniesť vám pozmeňujúci návrh, ktorým chceme, aby dvojnásobné zvýšenie daňového bonusu bolo na všetky deti pre všetkých pracujúcich rodičov, ktoré majú v starostlivosti vyživované svoje deti. Takže nielen pre tie do šesť rokov, to je veľmi dôležité. A verím, že jednak keď aj my budeme, podporíme, vás chceme podporovať v tomto dobrom návrhu, že aj vy by ste mohli nás podporiť v tomto pozmeňujúcom návrhu. Pozmeňujúci; dovoľte mi ho prečítať, dovoľte mi prečítať jeho paragrafové znenie. Pozmeňujúci návrh poslancov Národnej rady Slovenskej republiky Anny Verešovej, Eduarda Hegera a Soni Gaborčákovej k návrhu poslancov Národnej rady Slovenskej republiky Irén Sárközy, Bélu Bugára a Tibora Bastrnáka na vydanie zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov (tlač 1147). Návrh poslancov Národnej rady Irén Sárközy, Bélu Bugára a Tibora Bastrnáka na vydanie zákona, sa mení a dopĺňa takto: V čl. I bode 1 v § 33 ods. 1 sa slová „a) 22,17 eura mesačne, alebo b) dvojnásobok sumy podľa písm. a) mesačne, ak vyživované dieťa nedovŕšilo šesť rokov veku a to poslednýkrát za kalendárny mesiac, v ktorom vyživované dieťa dovŕši šesť rokov veku“ sa nahrádzajú slovami „44,34 eura mesačne“. Teda dvojnásobne pre všetky deti. Ďakujem pekne.